Da, o parte dintre firmele sociale create prin cele patru proiecte n-au rezistat după perioada de sustenabilitate a proiectelor cu finanțare europeană. Dar adevărul este că am lucrat din greu la toate proiectele pe care le-am implementat în toată perioada în care am activat în firma de consultanță, fiind în multe momente cei care ne-am luptat cu sistemul pentru a debloca finanțările, a rambursa TVA-ul sau a genera necesare amendamente.

Și eu și partenerul meu am făcut eforturi substanțiale ca să ținem proiectele în viață, inclusiv am împrumutat întreprinderile cu bani din buzunar tocmai pentru plăti salariile persoanelor vulnerabile.

Am implicat în aceste proiecte oameni apropiați, nu pentru că am vrut să-i îmbogățim, ci pentru că aveau pregătirea necesară și pentru că erau oameni în care puteam avea încredere că vor face toate eforturile să le implementeze în mod onest.

Am lucrat 10 ani ca antreprenori și expert în fonduri europene și am construit una dintre cele mai de succes companii în domeniu.

Am contribuit la reușita a zeci de proiecte. Am ajutat autorități publice, ONG-uri și companii care au avut nevoie de fonduri. Mii de oameni au lucrat în aceste proiecte. Am fost pasionat de munca mea și sunt mândru de ceea ce am reușit să fac, a fost o experiență extraordinară.